**REFERAT DE APROBARE**

Dispoziţiile art. 201 alin. (2) din Legea nr. 95/2006 privind reforma în domeniul sănătății, cu modificările şi completările ulterioare, prevăd că pentru spitalele publice din reţeaua ministerelor şi instituţiilor cu reţea sanitară proprie, normele metodologice de elaborare a bugetului de venituri şi cheltuieli se aprobă prin ordin sau decizie de conducătorul acestora, după caz, cu avizul Ministerului Sănătății.

În vederea respectării prevederilor mai sus menţionate a fost adoptat Ordinul ministrului justiţiei nr. 1288/C/2017 pentru aprobarea Normelor metodologice privind elaborarea bugetelor de venituri şi cheltuieli ale penitenciarelor-spital aflate în subordinea Administraţiei Naţionale a Penitenciarelor.

Ulterior intrării acestuia în vigoare, prin constatările/recomandările formulate de către Serviciul Audit Public Intern din cadrul Administraţiei Naţionale a Penitenciarelor în cuprinsul rapoartelor de audit public intern întocmite ca urmare a derulării misiunilor de audit la penitenciarele-spital, s-a învederat faptul că în cuprinsul normelor metodologice trebuie specificate elementele necesare în vederea utilizării corecte a fondurilor primite de la Administraţia Naţională a Penitenciarelor şi Casa Asigurărilor de Sănătate a Apărării, Ordinii Publice, Siguranţei Naţionale şi Autorităţii Judecătoreşti, respectiv stabilirea clară a cheltuielilor pe fiecare secţie medicală şi compartiment medical din cadrul penitenciarului - spital.

Aceste aspecte au condus la elaborarea prezentului proiect, care specifică în mod expres faptul că bugetul de venituri şi cheltuieli al penitenciarului-spital se repartizează pe secţiile şi compartimentele din structura acestuia, precum şi faptul că execuţia bugetului de venituri şi cheltuieli pe secţii şi compartimente se monitorizează lunar de către şefii secţiilor şi compartimentelor din structura penitenciarului-spital. În acest sens au fost elaborate două noi anexe, nr. 5a) și 5b), în vederea monitorizării judicioase a cheltuielilor în raport cu veniturile încasate pe fiecare secţie si compartiment medical.

Totodată, prezentul proiect propune abrogarea prevederilor referitoare la Fondul de dezvoltare a penitenciarului-spital, ținând seama de faptul că:

- prin Ordinul ministrului finanţelor publice nr. 2373/2016 pentru modificarea şi completarea Normelor metodologice privind organizarea şi conducerea contabilităţii instituţiilor publice, Planul de conturi pentru instituţiile publice şi instrucţiunile de aplicare a acestuia, aprobate prin Ordinul ministrului finanţelor publice nr. 1.917/2005 s-a eliminat din Planul de conturi pentru instituţiile publice, conţinutul şi funcţiunea contului 13901 "Fond de dezvoltare a spitalului", conform art. III, punctul 1 din Anexa la ordin - potrivit acestei prevederi legale, “Clasa 1 "Conturi de capitaluri" se modifică şi completează după cum urmează: (…) - se elimină următoarele conturi sintetice de gradul I, II şi III: 139 "Alte fonduri", 13901 "Fond de dezvoltare a spitalului" şi 1390100 "Fond de dezvoltare a spitalului"”;

- prin Ordinul ministrului finanţelor publice nr. 82/2016 pentru aprobarea Normelor metodologice privind întocmirea şi depunerea situaţiilor financiare ale instituţiilor publice la 31 decembrie 2015, pentru modificarea şi completarea Normelor metodologice privind organizarea şi conducerea contabilităţii instituţiilor publice, Planul de conturi pentru instituţiile publice şi instrucţiunile de aplicare a acestuia, aprobate prin Ordinul ministrului finanţelor publice nr. 1.917/2005, precum şi pentru modificarea şi completarea altor norme metodologice în domeniul contabilităţii publice s-a dispus modalitatea de închidere a contului 1390100 "Fond de dezvoltare a spitalului".

Totodată, proiectul propune actualizarea conținutului anexelor la Normele metodologice în raport cu legislaţia în vigoare, în ceea ce priveşte clasificaţia bugetară, fiind inserate în acest sens alineate bugetare şi credite de angajament conform clasificaţiei economice actuale.

Faţă de cele prezentate mai sus, a fost elaborat *proiectul de Ordin al ministrului justiţiei pentru modificarea și completarea Anexei la Ordinul ministrului justiţiei nr.1288/C/2017 pentru aprobarea Normelor metodologice privind elaborarea bugetelor de venituri şi cheltuieli ale penitenciarelor-spital aflate în subordinea Administraţiei Naţionale a Penitenciarelor*, pe care îl supunem aprobării.

**Nicolae Liviu POPA**

**Secretar de stat**